CELEX: 62020TN0212
Language: lv
Date: 2020-04-17 00:00:00
Title: Lieta T-212/20: Prasība, kas celta 2020. gada 17. aprīlī – Gaz-System/ACER

8.6.2020   
            
            
               LV
            
            
               Eiropas Savienības Oficiālais Vēstnesis
            
            
               C 191/39
            
         
      Prasība, kas celta 2020. gada 17. aprīlī – Gaz-System/ACER
      
      (Lieta T-212/20)
      (2020/C 191/53)
      Tiesvedības valoda – angļu
      
         Lietas dalībnieki
      
      
         Prasītājs: Operator Gazociągów Przesylowych Gaz-System S.A. (Varšava, Polija) (pārstāji: E. Buczkowska, M. Trepka, advokāti)
      
         Atbildētāja: Eiropas Savienības Energoregulatoru sadarbības aģentūra
      
         Prasījumi
      
      Prasītāja prasījumi Tiesai ir šādi:
      
                  —
               
               
                  atcelt ACER Apelācijas valdes 2020. gada 7. februāra Lēmumu Nr. A-006-2019;
               
            
                  —
               
               
                  piespriest atbildētājai atlīdzināt tiesāšanās izdevumus.
               
            
         Pamati un galvenie argumenti
      
      Prasības pamatojumam prasītājs izvirza piecus pamatus.
      
                  1.
               
               
                  Ar pirmo pamatu tiek apgalvots, ka ir pieļauta acīmredzama kļūda Regulas (ES) 2019/942 (1) 28. panta 4. punkta interpretācijā, jo ACER Apelācijas valde nav veikusi pilnīgu ACER Lēmuma Nr. 10/2019 pārbaudi un kontroli. Šī nepamatotā pašierobežošanās, ko esot īstenojusi ACER Apelācijas valde, tieši ietekmēja apstrīdētā lēmuma rezolutīvo daļu.
               
            
                  2.
               
               
                  Ar otro pamatu tiek apgalvots, ka ir pieļauta kļūda, pieņemot, ka ACER nav pārkāpusi pārskatāmības principu, kas ir paredzēts LESD 15. pantā, Eiropas Savienības Pamattiesību Hartas 41. pantā, Regulas (ES) 2017/459 (2) 37. panta 3. punktā un Regulas (ES) 2019/942 6. panta 4. punktā, lai gan ACER i) patvaļīgi mainīja prasības, kuras ir saistītas ar tehnisko kvalitātes prasību kritēriju, kam ir jāatbilst iesniegtajiem piedāvājumiem, un ii) izvēlējās iespēju platformas izraudzīšanās procedūru atkārtot no paša sākuma, nekādā veidā nepamatojot šīs izmaiņas un izvēli.
               
            
                  3.
               
               
                  Ar trešo pamatu tiek apgalvots, ka ir pieļauta kļūda, pieņemot, ka ACER nav pārkāpusi vienlīdzīgas attieksmes principu, patvaļīgi nosakot uzdevuma B (i) un B (ii) gadījumu analīzes prasības, kas bija labvēlīgākas platformām, kuras piedāvājumu iesniegšanas brīdī neatbilda pamatprasībām.
               
            
                  4.
               
               
                  Ar ceturto pamatu tiek apgalvots, ka ir pieļauta kļūda, pieņemot, ka ACER nav pārkāpusi pārskatāmības principu, kas ir paredzēts LESD 15. pantā un Hartas 41. panta 1. punktā un 41. panta 2. punkta c) apakšpunktā, rīkojoties patvaļīgi un gadījumu analīzes prasības, kas ietekmēja jaudas rezervācijas platformu piedāvājumu sagatavošanu, neizskaidrojot pirms šo piedāvājumu iesniegšanas.
               
            
                  5.
               
               
                  Ar piekto pamatu tiek apgalvots, ka ir pieļauta kļūda, pieņemot, ka ACER Lēmums Nr. 10/2019 ir pienācīgi pamatots un tāpēc nav acīmredzamā pretrunā LESD 296. pantam un Hartas 41. panta 2. punkta c) apakšpunktam un 47. pantam, kaut gan tajā sniegtais pamatojums neļauj saprast ACER argumentāciju, kas lika izvelēties RBP platformu, un būtiski apgrūtina prasītāja spēju apstrīdēt šo lēmumu.
               
            
         (1)  Eiropas Parlamenta un Padomes Regula (ES) 2019/942 (2019. gada 5. jūnijs), ar ko izveido Eiropas Savienības Energoregulatoru sadarbības aģentūru (OV 2019, L 158, 22.–53. lpp.).
      
         (2)  Komisijas Regula (ES) 2017/459 (2017. gada 16. marts), ar ko izveido gāzes pārvades sistēmu jaudas piešķiršanas mehānismu tīkla kodeksu un atceļ Regulu (ES) Nr. 984/2013 (OV L 72, 17.3.2017., 1.–28. lpp.).